PENTING: Sebelum menyerahkan sebarang maklumat kepada Apple menggunakan Pembantu Maklum Balas, sila semak maklumat penting dan lesen di bawah.

Pembantu Maklum Balas merupakan sebuah alat perisian yang mengumpulkan maklumat menerangkan masalah yang anda hadapi semasa menggunakan iOS, macOS, tvOS, watchOS, iPadOS, visionOS atau lain-lain produk jenama Apple, seperti yang berkenaan. Ia akan mengumpulkan log daripada produk anda yang berkenaan yang mungkin mengandungi maklumat peribadi, seperti nama anda, pengecam perkakasan, sambungan rangkaian, lokasi, data kalendar serta surat menyurat e-mel. Log sambungan rangkaian mungkin mengandungi metadata sambungan rangkaian tanpa wayar anda, seperti alamat perkakasan penghala tanpa wayar yang anda sambungkan, nama domain peranti yang anda guna untuk berkomunikasi, alamat IP dan pengepala TCP/UDP, seperti yang terpakai. Anda boleh lihat, sunting atau padam log ini sebelum atau selepas menyerahkan log kepada Apple. Anda juga boleh berikan maklum balas bertulis.

Jika anda pilih untuk menyerahkan maklumat ini melalui Pembantu Maklum Balas, dengan itu anda bersetuju bahawa Apple boleh gunakan makumat tersebut untuk mempertingkatkan servis dan produk Apple.

************

APPLE INC.
LESEN PERISIAN DAN PERJANJIAN KERAHSIAAN UNTUK PEMBANTU MAKLUM BALAS 

SILA BACA LESEN PERISIAN DAN PERJANJIAN KERAHSIAAN (“LESEN”) INI DENGAN TELITI SEBELUM MENGGUNAKAN PERISIAN APPLE. DENGAN MENGGUNAKAN PERISIAN APPLE, ANDA BERSETUJU BAHAWA ANDA TERIKAT KEPADA TERMA LESEN INI. JIKA ANDA MENGAKSES PERISIAN SECARA ELEKTRONIK, TANDAKAN PERSETUJUAN BAHAWA ANDA AKAN TERIKAT DENGAN TERMA LESEN INI DENGAN MENGETIK ATAU MENGKLIK BUTANG “SETUJU/TERIMA”. JIKA ANDA TIDAK BERSETUJU DENGAN TERMA LESEN INI DAN TIDAK BERSETUJU DENGAN PENGUMPULAN DATA, JANGAN GUNAKAN PERISIAN DAN KETIK ATAU KLIK BUTANG “TIDAK SETUJU/TOLAK” DAN JANGAN GUNAKAN PERISIAN UNTUK MENGHANTAR LOG ATAU MAKLUMAT LAIN KEPADA APPLE. 

1. Umum. 
A. Apple dan mana-mana perisian pihak ketiga, dokumentasi, antara muka, kandungan dan sebarang fon yang mengiringi Lesen ini sama ada pada cakera, dalam ingatan baca sahaja, pada sebarang media lain atau dalam sebarang bentuk lain (secara kolektif “Perisian Apple”) adalah dilesenkan, tidak dijual, kepada anda oleh Apple Inc. (“Apple”) untuk digunakan hanya di bawah terma Lesen ini. Apple dan/atau pemberi lesen Apple mengekalkan pemilikan Perisian Apple itu sendiri dan memelihara semua hak yang tidak diberikan secara nyata kepada anda. Terma Lesen ini akan mengawal sebarang naik taraf perisian yang disediakan oleh Apple yang menggantikan dan/atau menambah Perisian Apple yang asal, melainkan naik taraf sedemikian diiringi oleh satu lesen berasingan dan dalam keadaan tersebut terma lesen tersebut akan berkuasa.

B. Tajuk dan hak harta intelek dalam dan kepada mana-mana kandungan yang dipaparkan oleh atau diakses melalui Perisian Apple adalah milik pemilik kandungan masing-masing. Kandungan sedemikian mungkin dilindungi oleh hak cipta atau undang-undang dan triti harta intelektual lain serta mungkin tertakluk pada terma penggunaan pihak ketiga yang menyediakan kandungan sedemikian. Lesen ini tidak memberikan anda sebarang hak untuk menggunakan kandungan sedemikian dan tidak menjamin bahawa kandungan tersebut akan terus tersedia untuk anda.

2. Penggunaan Lesen yang Dibenarkan dan Sekatan.
A. Lesen. Tertakluk kepada terma dan syarat Lesen ini, anda diberikan lesen terhad, bukan eksklusif untuk memasang dan menggunakan Perisian Apple pada produk berjenama Apple yang serasi yang anda miliki atau kawal semasa tempoh Lesen ini untuk tujuan menyediakan Apple dengan diagnostik, teknikal, penggunaan dan log serta maklumat yang berkaitan tentang komputer, peranti, perkakasan, sistem dan perisian aplikasi dan persisian anda (“Sistem Anda”) berkaitan dengan (i) penyertaan anda dalam Program Seed Pelanggan Apple, Program Beta Apple, dan /atau Program Pembangun Apple (secara kolektif, “Program Seed”) sebagai sebahagian daripada penilaian anda tentang cara perisian dan/atau perkakasan pra-keluaran Apple yang disediakan kepada anda di bawah Program Seed yang dilaksanakan pada Sistem Anda atau (ii) pengembalian atau penggantian komputer, peranti atau perkakasan anda kepada Apple. Anda boleh menggunakan Perisian Apple ini sahaja (x) jika anda merupakan ahli Program Seed, (y) berhubung dengan pemulangan atau penggantian produk Apple tertentu yang dibenarkan, atau (z) sebagaimana yang dibenarkan oleh Apple, mengikut budi bicara mutlak Apple. Anda boleh membuat hanya seberapa banyak salinan penggunaan dalaman Perisian Apple yang perlu secara munasabah untuk menggunakan Perisian Apple seperti yang dibenarkan di bawah Lesen ini; dengan syarat anda mengeluarkan semula pada setiap salinan Perisian Apple atau bahagiannya, semua hak cipta atau notis proprietari lain yang terkandung dalam salinan asal. Lesen ini tidak memberikan anda hak untuk menggunakan Perisian Apple bagi sebarang tujuan lain, dan anda tidak boleh menjadikan Perisian Apple tersedia melalui rangkaian yang boleh digunakan oleh berbilang komputer atau peranti pada masa yang sama. Kecuali seperti yang dinyatakan dengan jelas di sini, tiada hak atau lesen lain diberikan atau tersirat di bawah mana-mana harta intelek Apple. 

B. Tiada Kejuruteraan Balikan; Sekatan Penggunaan Lain. Anda tidak boleh, dan anda bersetuju untuk tidak atau membenarkan orang lain untuk, menyalin (kecuali seperti yang dibenarkan secara nyata oleh Lesen ini), menyahsusun, melakukan kejuruteraan balikan, menyahhimpun, mencuba mendapatkan kod sumber daripada, menyahsulit, mengubah suai, mencipta kerja terbitan daripada Perisian Apple atau mana-mana bahagian daripadanya (kecuali dan hanya setakat sebarang pengehadan yang disebutkan di atas dilarang oleh undang-undang yang dikenakan atau setakat yang dibenarkan oleh terma pelesenan yang mengawal penggunaan komponen sumber terbuka), atau untuk memasukkan atau mengkompil dalam gabungan dengan program anda sendiri. Anda bersetuju untuk menggunakan Perisian Apple dengan cara yang mematuhi semua undang-undang yang digunakan, termasuk undang-undang tempatan negara atau rantau tempat anda menetap atau tempat anda memuat turun atau menggunakan Perisian Apple tersebut.

3. Pemindahan. Anda tidak boleh menyewa, memajak, meminjamkan, mensublesenkan, menjual, memindahkan atau sebaliknya mengedarkan semula atau mensublesenkan Perisian Apple.

4. Tiada Sokongan dan Penyelenggaraan. Apple tidak bertanggungjawab untuk menyediakan sebarang penyelenggaraan, sokongan teknikal atau sokongan lain untuk Perisian Apple, atau sebarang kemas kini kepada anda untuk Perisian Apple. 

5. Persetujuan untuk Pengumpulan dan Penggunaan Data.
A. Data Analitik untuk Apl Pembantu Maklum Balas. Sekiranya anda memilih untuk membenarkan dalam pengumpulan Analitik untuk Perisian Apple (Aplikasi Pembantu Maklum Balas), anda bersetuju bahawa Apple dan anak syarikat serta ejen boleh mengumpulkan, mengekalkan, memproses dan menggunakan maklumat diagnostik, maklumat teknikal, maklumat penggunaan dan maklumat berkaitan, termasuk tetapi tidak terhad kepada sistem unik dan pengecam perkakasan, maklumat tentang peranti anda, komputer, sistem dan perisian aplikasi, dan persisian, yang dikumpulkan secara berkala bagi menyediakan dan menambah baik produk dan perkhidmatan Apple, memudahkan penyediaan kemas kini perisian, sokongan produk dan perkhidmatan lain kepada anda (jika ada) yang berkaitan dengan Perisian Apple tersebut, dan untuk mengesahkan pematuhan kepada terma Lesen ini. Apple boleh menggunakan maklumat ini, dengan syarat maklumat ini dikumpulkan dalam bentuk yang tidak mengenalpastikan anda secara peribadi, untuk tujuan-tujuan yang dinyatakan di atas. Untuk membolehkan rakan kongsi Apple dan pembangun pihak ketiga menambah baik perisian, perkakasan dan perkhidmatan mereka yang direka untuk digunakan bersama produk Apple, Apple juga boleh memberikan mana-mana rakan kongsi atau pembangun pihak ketiga sedemikian dengan subset maklumat diagnostik yang berkaitan dengan rakan kongsi atau pembangun tersebut, perisian, perkakasan dan/atau perkhidmatan, selagi maklumat diagnostik tersebut adalah dalam bentuk yang tidak mengenal pasti anda secara peribadi.  
B. Log Terperinci diserahkan kepada Apple. Melalui penggunaan Perisian Apple ini, anda akan mempunyai pilihan untuk melampirkan maklumat secara automatik daripada Sistem Anda, termasuk tetapi tidak terhad kepada laporan Profil Sistem Apple, log ranap, log nahas, log gantung, log pemasangan, log panik kernel dan log sistem penuh (“Log Terperinci”). Jika anda memilih untuk menyerahkan sebarang Log Terperinci kepada Apple menggunakan Perisian Apple, maka nama dan alamat e-mel anda akan disertakan dalam penyerahan anda dan log yang anda lampirkan mungkin termasuk maklumat yang boleh dikenal pasti secara peribadi, termasuk, tanpa had, nama akaun anda, maklumat berkenaan hubungan anda, acara kalendar dan surat-menyurat e-mel. Menyediakan Log Terperinci ini adalah dengan sukarela, tetapi setakat yang anda pilih untuk menyediakannya, anda mengakui dan bersetuju bahawa Apple boleh menggunakan log untuk tujuan diagnostik dan untuk penambahbaikan produk atau perkhidmatan. Apple mungkin mengekalkan Log Terperinci ini sehingga pepijat diselesaikan.

C. Atribut Sistem diserahkan kepada Apple. Selain itu, Perisian Apple mungkin mempunyai ciri yang menyusun senarai aplikasi perisian tertentu, ciri dan kefungsian daripada Sistem Anda serta maklumat penggunaan mengenai aplikasi, ciri dan kefungsian tersebut (“Atribut”). Senarai ini tidak dihantar kepada Apple melainkan anda memilih untuk menyerahkan senarai. Jika ciri ini ditawarkan, maka Perisian Apple menyediakan senarai Atribut yang dikumpul dan membolehkan anda mengalih keluar sebarang Atribut tertentu sebelum diserahkan kepada Apple. Menyediakan Atribut kepada Apple adalah sukarela, tetapi setakat yang anda pilih untuk menyediakannya, anda mengakui dan bersetuju bahawa Apple boleh menggunakannya untuk menambah baik Program Seed dan untuk penambahbaikan produk atau perkhidmatan. Apple mungkin mengekalkan Atribut ini sehingga pepijat diselesaikan. 

C. Dasar Privasi. Maklumat anda akan dikendalikan mengikut Dasar Privasi Apple setiap masa, yang boleh dirujuk di: https://www.apple.com/legal/privacy/.

6. Kerahsiaan.
A. Anda bersetuju bahawa Perisian Apple yang dilesenkan di bawah ini dan semua maklumat yang didedahkan oleh Apple kepada anda yang berkaitan dengan Perisian Apple tersebut akan dipertimbangkan dan dirujuk secara kolektif sebagai "Maklumat Sulit". Walau bagaimanapun, Maklumat Sulit tidak termasuk: (a) maklumat yang kini atau kemudiannya menjadi tersedia secara umum kepada orang ramai tanpa sebarang kesalahan atau pelanggaran di pihak anda dengan cara yang sah atau dibenarkan oleh Apple; (b) maklumat yang anda boleh tunjukkan telah anda miliki secara sah sebelum didedahkan kepada anda oleh Apple; (c) maklumat yang dibangunkan secara bebas oleh anda tanpa menggunakan sebarang Maklumat Sulit; atau (d) maklumat yang anda perolehi secara sah daripada pihak ketiga yang telah diberi hak untuk memindahkan atau mendedahkannya oleh Apple. 

B. Anda bersetuju untuk tidak mendedahkan, menerbitkan, atau menyebarkan Maklumat Sulit kepada sesiapa selain daripada: (1) pekerja dan kontraktor anda yang mempunyai keperluan yang boleh dibuktikan untuk mengetahui siapa yang mempunyai kewajipan mengikat, bertulis, kerahsiaan kepada anda yang melindungi Maklumat Sulit tersebut terhadap pendedahan tanpa kebenaran, atau (2) peserta lain dalam Program Seed Apple, tetapi hanya melalui penggunaan forum perbincangan sulit untuk Perisian Apple yang disediakan oleh Apple melalui portal web Seed yang berkenaan (jika ada). Anda selanjutnya bersetuju untuk mengambil langkah berjaga-jaga yang munasabah untuk mengelakkan apa-apa penggunaan, pendedahan, penerbitan atau penyebaran Maklumat Sulit yang tidak dibenarkan. Anda bersetuju untuk tidak menggunakan Maklumat Sulit sebaliknywa untuk kepentingan Anda sendiri atau mana-mana pihak ketiga tanpa kelulusan bertulis terlebih dahulu daripada wakil sah Apple dalam setiap kejadian. Semua Maklumat Sulit kekal menjadi hak milik tunggal Apple. Anda tidak mempunyai lesen tersirat atau hak lain dalam Maklumat Sulit yang tidak diberikan secara khusus dalam Bahagian 2A.

C. Anda dengan ini mengakui bahawa pendedahan yang tidak dibenarkan atau penggunaan Maklumat Sulit boleh menyebabkan kemudaratan yang tidak boleh diperbaiki dan kemudaratan ketara kepada Apple yang mungkin sukar untuk dipastikan. Sehubungan itu, anda bersetuju bahawa Apple akan mempunyai hak untuk mendapatkan pelepasan injunksi segera untuk menguatkuasakan kewajipan di bawah Lesen ini sebagai tambahan kepada sebarang hak dan remedi lain yang mungkin ada.

7. Penamatan. Lesen ini berkuat kuasa sehingga ditamatkan. Hak anda di bawah Lesen ini akan ditamatkan secara automatik atau berhenti daripada berkuat kuasa tanpa notis daripada Apple sekiranya anda gagal untuk mematuhi mana-mana terma Lesen ini. Selain itu, Apple berhak untuk menamatkan Lesen ini jika versi baharu perisian sistem pengendalian Apple atau Perisian Apple dikeluarkan tidak serasi dengan versi Perisian Apple ini. Sebaik sahaja Lesen ini tamat, anda mesti menghentikan semua penggunaan Perisian Apple dan menghapuskan semua salinan Perisian Apple, sama ada salinan penuh atau separa. Seksyen-seksyen 2B, 5 (tetapi hanya setakat yang dikumpulkan sebelum penamatan), 6, 7, 8 (tetapi hanya setakat yang disediakan sebelum penamatan), 9, 10, 11, 12, 14, 15, dan 16 Lesen ini akan terus berkuat kuasa selepas sebarang penamatan sedemikian.

8. Maklum balas. Perisian Apple akan memberi anda peluang untuk menyerahkan laporan pepijat, soal selidik, permintaan penambahbaikan, mengeluarkan laporan dan/atau maklumat sokongan (secara kolektif, “Maklum Balas”) tentang Sistem Anda atau Perisian Apple kepada Apple. Kecuali dinyatakan sebaliknya dalam Bahagian 5, anda bersetuju bahawa sekiranya tiada perjanjian bertulis yang berasingan yang bertentangan, Apple akan bebas menggunakan sebarang Maklum Balas yang anda berikan untuk sebarang tujuan. Anda juga menyatakan kepada Apple bahawa anda mempunyai semua hak yang diperlukan untuk memberikan Maklum Balas dan memberikan hak kepada Apple di atas.

9. Penafian Waranti. 
A. ANDA MENGAKUI DAN BERSETUJU SECARA NYATA BAHAWA, SETAKAT YANG DIBENARKAN OLEH UNDANG-UNDANG TERPAKAI, PENGGUNAAN PERISIAN APPLE TERSEBUT DITANGGUNG ANDA SENDIRI DAN BAHAWA SEGALA RISIKO BERKENAAN KEPUASAN KUALITI, PRESTASI, KETEPATAN DAN USAHA ADALAH TANGGUNGAN ANDA. 

B. SETAKAT MAKSIMUM YANG DIBENARKAN OLEH UNDANG-UNDANG BERKENAAN, PERISIAN APPLE DISEDIAKAN “SEADANYA” DAN “SEPERTI TERSEDIA”, DENGAN SEMUA KESALAHAN DAN TANPA APA-APA JENIS WARANTI, DAN APPLE SERTA PEMBERI LESEN APPLE (SECARA KOLEKTIF DIRUJUK SEBAGAI "APPLE" UNTUK TUJUAN SEKSYEN 9 dan 10) DENGAN INI MENAFIKAN SEMUA WARANTI DAN SYARAT BERKENAAN DENGAN PERISIAN APPLE, SAMA ADA SECARA NYATA, TERSIRAT ATAU BERKANUN, TERMASUK TETAPI TIDAK TERHAD KEPADA, WARANTI DAN/ATAU SYARAT KEBOLEHDAGANGAN TERSIRAT, KUALITI YANG MEMUASKAN, KESESUAIAN BAGI TUJUAN TERTENTU, KETEPATAN, KENIKMATAN AMAN SENTOSA, HAK MILIK DAN BUKAN PELANGGARAN HAK PIHAK KETIGA. 

C. APPLE TIDAK MENJAMIN BAHAWA TIDAK AKAN ADA SEBARANG GANGGUAN TERHADAP PENGGUNAAN PERISIAN APPLE, BAHAWA FUNGSI YANG TERKANDUNG DALAM PERISIAN APPLE AKAN MEMENUHI KEPERLUAN ANDA, BAHAWA PENGENDALIAN PERISIAN APPLE AKAN TIDAK TERGANGGU ATAU BEBAS RALAT, BAHAWA PERISIAN APPLE AKAN SERASI ATAU BERFUNGSI DENGAN MANA-MANA PERISIAN, APLIKASI ATAU PERKHIDMATAN PIHAK KETIGA, ATAU KECACATAN PADA PERISIAN APPLE AKAN DIPERBAIKI. PEMASANGAN PERISIAN APPLE INI MUNGKIN MENJEJASKAN KETERSEDIAAN DAN KEBOLEHGUNAAN PERISIAN PIHAK KETIGA, APLIKASI ATAU PERKHIDMATAN PIHAK KETIGA, SERTA PRODUK DAN PERKHIDMATAN APPLE. 

D. ANDA MENGAKUI DENGAN SELANJUTNYA BAHAWA PERISIAN APPLE TERSEBUT TIDAK DIMAKSUDKAN ATAU SESUAI UNTUK DIGUNAKAN DALAM SITUASI ATAU PERSEKITARAN YANG SEKIRANYA BERLAKU KEGAGALAN ATAU KELEWATAN MASA, ATAU RALAT ATAU KETIDAKTEPATAN DALAM KANDUNGAN, DATA ATAU MAKLUMAT YANG DISEDIAKAN OLEH PERISIAN APPLE BOLEH MENYEBABKAN KEMATIAN, KECEDERAAN DIRI, ATAU KEROSAKAN FIZIKAL ATAU ALAM SEKITAR YANG TERUK, TERMASUK TANPA HAD KEPADA PENGENDALIAN KEMUDAHAN NUKLEAR, NAVIGASI ATAU SISTEM KOMUNIKASI PESAWAT, KAWALAN TRAFIK UDARA, BANTUAN HAYAT ATAU SISTEM SENJATA. 

E. TIADA MAKLUMAT LISAN ATAU BERTULIS ATAU MAKLUMAN YANG DIBERIKAN OLEH APPLE ATAU MANA-MANA WAKIL APPLE YANG SAH AKAN MEWUJUDKAN WARANTI. SEKIRANYA PERISIAN APPLE TERSEBUT TERBUKTI ROSAK, ANDA AKAN MENANGGUNG SEGALA KOS PERKHIDMATAN, PEMBAIKAN ATAU PEMBETULAN YANG DIPERLUKAN. SESETENGAH BIDANG KUASA TIDAK MEMBENARKAN PENGECUALIAN WARANTI TERSIRAT ATAU PENGEHADAN HAK STATUTORI YANG BERKENAAN UNTUK PENGGUNA, OLEH ITU, PENGECUALIAN DAN HAD DI ATAS MUNGKIN TIDAK TERPAKAI KEPADA ANDA. 

10. Pembatasan Liabiliti. SETAKAT YANG TIDAK DILARANG OLEH UNDANG-UNDANG TERPAKAI, APPLE DALAM APA-APA JUA KEADAAN TIDAK AKAN MENANGGUNG LIABILITI UNTUK KECEDERAAN DIRI, ATAU APA-APA JUA GANTI RUGI SAMPINGAN, KHAS, TIDAK LANGSUNG ATAU BERBANGKIT, TERMASUK, TANPA HAD, GANTI RUGI UNTUK KEHILANGAN KEUNTUNGAN, KEROSAKAN ATAU KEHILANGAN DATA, KEGAGALAN UNTUK MENYAMPAIKAN ATAU MENERIMA SEBARANG DATA, GANGGUAN PERNIAGAAN ATAU SEBARANG GANTI RUGI ATAU KERUGIAN KOMERSIAL LAIN, YANG TIMBUL DARIPADA ATAU BERKENAAN DENGAN PENGGUNAAN PERISIAN APPLE DAN PERKHIDMATAN TERSEBUT ATAU SEBARANG PERISIAN, APLIKASI ATAU PERKHIDMATAN PIHAK KETIGA SEHUBUNGAN DENGAN PERISIAN APPLE ATAU PERKHIDMATAN TERSEBUT OLEH ANDA ATAU KETIDAKUPAYAAN ANDA UNTUK MENGGUNAKAN PERISIAN APPLE DAN PERKHIDMATAN TERSEBUT ATAU SEBARANG PERISIAN, APLIKASI ATAU PERKHIDMATAN PIHAK KETIGA BERHUBUNGAN DENGAN PERISIAN APPLE ATAU PERKHIDMATAN TERSEBUT, WALAU APA-APA SEBABNYA, TANPA MENGHIRAUKAN TEORI LIABILITI (KONTRAK, TORT ATAU SELAINNYA) DAN WALAUPUN JIKA APPLE TELAH DIMAKLUMKAN TENTANG KEMUNGKINAN GANTI RUGI SEDEMIKIAN. SESETENGAH BIDANG KUASA TIDAK MEMBENARKAN PENGECUALIAN ATAU PEMBATASAN LIABILITI UNTUK KECEDERAAN DIRI, ATAU GANTI RUGI SAMPINGAN ATAU BERBANGKIT, OLEH HAL YANG DEMIKIAN, PEMBATASAN INI MUNGKIN TIDAK TERPAKAI KEPADA ANDA. Dalam apa-apa jua keadaan, jumlah liabiliti Apple kepada anda secara keseluruhannya untuk semua ganti rugi (melainkan seperti yang diperuntukkan dalam undang-undang berkenaan kes yang melibatkan kecederaan diri) tidak akan melebihi amaun lima puluh dolar ($50.00). Had yang dinyatakan di atas akan terpakai walaupun sekiranya remedi yang dinyatakan di atas gagal akan tujuan utamanya.

11. Kawalan Eksport. Anda tidak boleh menggunakan, atau mengeksport atau mengeksport semula Perisian Apple kecuali sebagaimana yang dibenarkan oleh undang-undang Amerika Syarikat dan undang-undang dalam bidang kuasa di tempat Perisian Apple tersebut diperoleh. Khususnya, tetapi tanpa had, Perisian Apple tidak boleh dieksport atau dieksportkan semula (a) ke dalam mana-mana negara yang dilarang untuk berdagang dengan Amerika Syarikat atau (b) kepada sesiapa sahaja yang tersenarai dalam Senarai Warganegara Ditentukan Khas yang dikeluarkan Jabatan Perbendaharaan Amerika Syarikat atau Senarai Orang Terhalang atau Senarai Entiti yang dikeluarkan Jabatan Perdagangan Amerika Syarikat atau mana-mana senarai pihak dilarang yang lain. Dengan memuat turun dan menggunakan Perisian Apple, anda membuat menyatakan dan menjamin bahawa anda tidak berada dalam mana-mana negara sedemikian atau mana-mana senarai begitu. Anda juga bersetuju bahawa anda tidak akan menggunakan Perisian Apple untuk apa-apa tujuan yang dilarang oleh undang-undang Amerika Syarikat, termasuklah pembangunan, reka bentuk, penghasilan atau pengeluaran senjata peluru berpandu, nuklear, kimia atau biologi tanpa had.

12. Tiada Penepian atau Tugasan. Tiada kelewatan atau kegagalan untuk mengambil tindakan di bawah Lesen ini akan menjadi penepian melainkan diketepikan dengan nyata secara bertulis, ditandatangani oleh wakil Apple yang diberi kuasa sewajarnya, dan tiada penepian tunggal akan membentuk penepian yang berterusan atau seterusnya. Anda tidak boleh menugaskan Lesen ini, secara keseluruhan atau sebahagian, tanpa kelulusan bertulis daripada Apple terlebih dahulu. Sebarang penugasan yang tidak mematuhi hendaklah terbatal dan tidak sah. 

13. Pengguna Akhir Kerajaan. Perisian Apple tersebut dan dokumentasi berkaitan ialah “Produk Komersial”, sepertimana terma tersebut didefinisikan dalam 48 C.F.R. §2.101 yang mengandungi “Perisian Komputer Komersial” (‘Commercial Computer Software’) dan “Dokumentasi Perisian Komputer Komersial” (‘Commercial Computer Software Documentation’), sepertimana terma tersebut digunakan dalam 48 C.F.R. §12.212 atau 48 C.F.R. §227.7202, seperti yang berkenaan. Selaras dengan 48 C.F.R. §12.212 atau 48 C.F.R. §227.7202-1 hingga 227.7202-4, seperti yang berkenaan, Perisian Komputer Komersial dan Dokumentasi Perisian Komputer Komersial dilesenkan kepada pengguna akhir Kerajaan Amerika Syarikat (a) hanya sebagai Produk Komersial dan (b) hanya dengan hak tersebut sebagaimana yang diberikan kepada semua pengguna akhir yang lain menurut terma dan syarat yang dinyatakan di sini. Hak yang tidak diterbitkan tertakluk di bawah undang-undang hak cipta Amerika Syarikat.

14. Undang-undang yang Mengawal dan Kebolehasingan. Lesen ini akan ditadbir dan ditafsirkan mengikut undang-undang Negeri California, tidak termasuk percanggahan prinsip undang-undangnya. Lesen ini tidak akan ditadbir oleh Konvensyen Pertubuhan Bangsa-Bangsa Bersatu berkenaan Kontrak untuk Jualan Barangan Antarabangsa, yang kegunaan lesen dikecualikan secara nyata. Sekiranya mahkamah bidang kuasa kompeten mendapati mana-mana peruntukan Lesen ini, atau sebahagian daripadanya, tidak boleh dikuatkuasakan atas apa-apa sebab, yang selebihnya akan terus berkuat kuasa dan berkesan penuh.

15. Perjanjian Lengkap: Bahasa Pentadbiran. Lesen ini membentuk keseluruhan perjanjian antara anda dengan Apple berkaitan dengan Perisian Apple dan menggantikan semua pemahaman terdahulu atau semasa tentang perkara sedemikian. Tiada pindaan atau perubahan kepada Lesen ini akan mengikat melainkan pindaan atau perubahan tersebut dibuat secara bertulis dan ditandatangani oleh Apple. Sebarang terjemahan Lesen ini dibuat untuk keperluan tempatan dan sekiranya berlaku pertikaian antara versi Bahasa Inggeris dengan versi bukan Bahasa Inggeris, versi Bahasa Inggeris Lesen ini akan ditadbir, setakat yang tidak dilarang oleh undang-undang tempatan dalam bidang kuasa anda.

16. Perakuan Pihak Ketiga. Komponen Perisian Apple tertentu, dan program sumber terbuka pihak ketiga yang termasuk bersama Perisian Apple tersebut, telah atau mungkin akan disediakan oleh Apple pada laman web Sumber Terbukanya (https://opensource.apple.com) (“Komponen Sumber Terbuka”). Perakuan, terma pelesenan dan penafian untuk komponen sedemikian terkandung dalam dokumentasi elektronik untuk Perisian Apple. Sila rujuk kepada dokumentasi elektronik kerana anda mungkin mempunyai hak tambahan dalam Komponen Sumber Terbuka. Anda mengakui secara nyata bahawa jika terdapat kegagalan atau kerosakan kepada perkakasan Apple yang diakibatkan oleh pengubahsuaian Komponen Sumber Terbuka Perisian Apple tersebut, kegagalan atau kerosakan sedemikian dikecualikan daripada terma waranti perkakasan Apple tersebut. 

EA1920
09/09/2024